બહાર જોયું તો ભગવાનને જોયા. ચોરભાઈ પોતાની કેડે બાંધવાનું પંચિયું પહેરીને ઊભા રહી ગયા. બીજાં કપડાં ઉતારી નાખ્યાં હતાં. મિયાં ફુસકી રાજી રાજી થઈ ગયા અને હસતા હસતા બોલ્યા : ‘વાહ, મારા ભગવાન વાહ, સોએ સો ટકા વાત સાચી કરી બતાવી. અમારાં બીબી તો વાત ખોટી જ માનતાં હતાં.’ ફુસકી મિયાંએ બીબી સામે જોયું. ગુસ્સે થઈ ગયા અને બોલ્યા : ‘લે, પૂતળી પેઠે ઊભી છે કેમ ? ઝટ પગે લાગ. ભગવાનને માથું નમાવી નમાવીને સાત સાત સલામો ભરો. દીવો મૂકો નીચે. આ ભટજીના ભગવાન છે.’ બીબી ભારે નવાઈમાં પડી ગયાં. વિચારે છે કે આવું બને કેમ ? મિયાં કહેતા હતા એવું જ બન્યું. પોતડી પહેરીને ભગવાન બહાર ઊભા રહેશે એમ કહેતા હતા, તે જ રીતે ભગવાન ઊભા છે.